
SUE MACKAY

En uventet gjest

Oversatt av Jan Ingar Vik

Miniserie: Redning i Queenstown


Nødetatene jobber på helspreng i Queenstown. Imellom slagene blomstrer også romantikken. Dette er del en i den nye miniserien Redning i Queenstown.

Kjære leser!

Jeg elsker tanken på franske leger, og det var så morsomt å bringe en til Queenstown, hvor han møter heltinnen min – helikopterpiloten Mallory. Og da han først var her, slapp han ikke unna igjen.

Josue Bisset har et stort hjerte, men er redd for å dele det – helt til han møter Mallory. Hun er så uimotståelig at verdenen hans begynner å tippe rundt.

Mallory Baine har det perfekte livet, men hun er utålmodig etter å få kjærlighet og en egen familie. Alt hun trenger å gjøre, er å overtale Josue til å legge fra seg kofferten og bli værende hos henne.

De arbeider som frivillige i søk- og redningstjenesten, noe som bringer dem sammen i stressende øyeblikk og i lettelse når oppdraget er vellykket. Alt de har å gjøre er å få sitt eget oppdrag av kjærlighet og lykke til å fungere.

Sue MacKay


Denne historien er tilegnet alle leserne mine,

særlig når vi må klare oss gjennom denne merkelige tiden, hvor fremtiden er ukjent.

Dere gjør meg lykkelig med støtten deres.


1

Klokken kvart på ni svingte Mallory Baine inn den humpete innkjørselen og trakk et lettelsens sukk. «Endelig.» En varm dusj, og deretter på med pyjamasen og en tykk badekåpe, for deretter å fortære pizzaen som lå på setet ved siden av henne, mens hun slappet av med krim på TV.

Men lyset sto på i stuen hennes.

Og en bil sto parkert ved garasjen.

Hjertet hennes tok en overhaling. «Hvem i helsike …?» Hun kunne ikke huske at noen skulle stikke innom i kveld. Likevel måtte det være noen som visste at hun la en reservenøkkel i sikringsskapet. Ikke sant? Det er ikke noe uvanlig gjemmested. Så hvem var der inne?

Hun parkerte ved siden av den glinsende firehjulstrekkeren som hun ikke kjente igjen, og tok frem telefonen for å ta bilde av registreringsskiltet. For sikkerhets skyld. Hun kom trolig til å se ut som en tosk når hun fikk vite hvem som hadde kommet på besøk, men likevel, ei jente måtte være forsiktig, selv i Queenstown.

Voff, voff. Shade bjeffet av lykke for å ønske henne velkommen hjem. Eller hun luktet kanskje pizzaen. Hun var åpenbart ikke bekymret når det gjaldt gjesten deres. Men hvis det var noen av vennene hennes, så ville de ha tatt med Shade inn.

Hun gikk bort til hundegården, åpnet porten og strøk Shade over hodet. «Hei, jenta mi. Hvem er på besøk?»

Logre, logre, slikk.

Noe av anspentheten mellom skulderbladene letnet. Hvem det nå var, så kunne det ikke være så ille. Shade hadde god dømmekraft når det gjaldt folk, selv om hun kunne være mottakelig for kjøttfulle bestikkelser. «Bli med inn. Vi har noen vi må se nærmere på.»

En koffert sto på den lille verandaen nær bakdøren, og nøkkelen sto fortsatt i låsen. Mallory slapp ut et lettelsens sukk. Typisk Maisie. Ikke noe varsel. Bestevenninnen bare kom og håpet det beste, uten å undersøke om Mallory var hjemme i helgen. Hun hadde lovt å komme på besøk i ukevis, og etter i dag, da den andre nære venninnen deres havnet på sykehus, kunne det ikke vært noe bedre tidspunkt. Mallory tok opp pizzaen og gikk inn og bortover den korte gangen. «Jeg håper du tok med deg vin, Maisie», ropte hun. «Hallo? Maisie? Er det deg?»

Noen hostet i stuen. En mannlig hoste.

Mallory bråstoppet i døråpningen og grep tak i halsbåndet til Shade med den ledige hånden. En mann strakte den lange kroppen sin opp fra sofaen og satte seg mens han gned seg i øynene og gjespet. Hadde han sovet? Men hun hadde et viktigere spørsmål. «Hvem er du?» spurte hun skarpt mens hjertet banket hardt i brystet.

Han reiste seg opp. Ullgenseren var dratt opp på den ene siden, og buksen var krøllete. Mørkt hår falt ned i mørke øyne. «Hallo.»

Hallo? Var det alt? Neppe. Hun slapp taket i halsbåndet til Shade idet hun rettet seg opp og så ham rett inn i øynene. Han hadde ingen rett til å være her, uansett hva han måtte tro. «Hva gjør du her? Hvordan fant du nøkkelen?» glefset hun.

«Broren din fortalte meg hvor nøkkelen var og at jeg skulle låse meg inn hvis du ikke var hjemme. Han sa at du kom tilbake en gang i kveld.»

Han virket så avslappet og hørtes så oppriktig ut at uroen hennes ga seg litt, bare for å bli erstattet av sinne. Dette er huset mitt. Ikke en eneste gang hadde hun kommet hjem og funnet en fremmed i sofaen.

«Jeg sa: Hvem i helsike er du?» glefset hun.

«Josue Bisset.»

Hun stirret på ham. Navnet betydde ingenting. Og ingenting han hadde sagt så langt ga noen mening heller. Hun fortsatte å stirre på ham.

Han forsto det endelig. «Den legen som skal begynne å arbeide på sykehuset hvor du er ambulansearbeider? Jeg kommer til å bo i huset ditt til jeg finner et alternativ for den korte tiden jeg blir her?» Det begynte å komme tvil i aksenten hans, og han så seg rundt i rommet. Så han etter en fluktrute fordi det begynte å gå opp for ham at han hadde rotet det til?

Han hadde det. Skikkelig ille. Mallory fortsatte å se på ham mens hun gjorde seg enda høyere, i hele sin lengde på en meter og seksti. Ingen gjorde dette mot henne. Hjemmet hennes var et hellig sted. «Jeg har ingen bror.» Han så lamslått på henne mens hun fortsatte. «Jeg tar ikke inn losjerende. Og jeg er helikopterpilot, ikke ambulansearbeider.»

Han sa noe på et fremmed språk.

Fransk? Aksenten lignet på den som jenta på bakeriet hadde. Hun var fra Avignon. «Har du noe imot å oversette», spurte hun skarpt.

«Det er best jeg ikke gjør det», sa han. Han smilte til og med. «Det ville ikke være høflig.»

Ved siden av henne sto Shade i rak og stram holdning, med hodet rettet mot inntrengeren, og anspente muskler. Men hun så ikke ut til å være på vakt mot Josue. Det var mer som om hun lurte på hva som foregikk.

«Désolé. Jeg trodde jeg hadde kommet til den rette adressen. Det har vært en lang reise fra Wellington, med ferge og kjøring hele veien ned hit i dag.»

Det var en veldig lang tur. Men likevel. «Bruker du ikke GPS?»

«Jo, og den førte meg hit. Jeg skulle til Kayla Johnsons hus. Kjenner du henne?»

En av mine nærmeste venninner. All luften forsvant ut av lungene hennes. For tre timer siden hadde hun fløyet ut i redningshelikopteret for å hente Kayla ved Cardrona skisenter og ta henne med til sykehuset i Dunedin fordi sykehuset i Queenstown ikke foretok større operasjoner. Venninnen hadde to brukne ben og alvorlig hjernerystelse. Hun var heldig som unnslapp et lite snøskred som kunne tatt henne med til bunnen av en dyp kløft.

Da Mallory holdt Kayla i hånden mens hun ble båret ut av helikopteret på sykehuset, hadde Kayla bare bablet, trolig på grunn av hjernerystelsen, men hun sa noe om en lege som kom fra Wellington. Var det meningen at denne mannen skulle bo i huset til venninnen?

«GPS-er er vanligvis veldig nøyaktige når det gjelder gateadresser. Huset til Kayla ligger to hundre meter lenger borte i veien.»

«Nummer 142. Jeg har kommet til bestemmelsesstedet», sa han med monoton stemme, som om han imiterte stemmen på GPS-en. Det var et mistenkelig glimt i øynene hans som om han lo. Ja, det var definitivt rykninger i munnen hans.

«Nummer 124. Du har ikke kommet til bestemmelsesstedet.» Hun sa det med en lignende monoton stemme.

«Jeg må ha rotet med numrene.»

«Det skulle jeg mene.» Det ble vanskeligere for hvert minutt å la være å smile nå som hun begynte å slappe av. Men hun hadde ikke tenkt å få ham til å føle seg altfor komfortabel. Ikke ennå i hvert fall.

Josue Bisset smilte langsomt. «Det er best jeg tar veskene mine og kommer meg av gårde. Jeg har forårsaket nok problemer i kveld.» Ansiktsuttrykket hans myknet enda mer, og gjorde munnen enda mer lekker.

Han var trolig vant til å vinne over hardnakkede kvinner. Han var høy og kraftig og med utseende som passet til kroppsbygningen. Kvinner ville sluke alt han sa eller gjorde. Men husokkupasjon? Ok, en liten overdrivelse nå som hun forsto hvorfor han var her, men likevel. La ham komme seg av gårde slik at hun kunne ta den dusjen hun hadde lengtet etter den siste timen. Men hun hadde ennå igjen å forklare om Kayla.

Mallory gikk gjennom stuen til dobbeltdøren som førte til kjøkkenet og spiseplassen. «Det er ikke så enkelt som det.» Med Shade bak seg la hun pizzaen på benken og åpnet spiskammeret. Shade så ut til å ha bestemt seg for å ignorere Josue, noe som ga henne håp om at han var alt han så ut til å være: En vennlig, ærlig mann som hadde gjort en tabbe. Forhåpentlig hadde Kayla sjekket ham før hun tilbød ham et rom i huset sitt. Hadde han ikke nevnt broren hennes?

«Jeg regner med at du kjenner Dean?» ropte hun over skulderen, og gispet da hun så at Josue hadde fulgt etter henne og så seg rundt på kjøkkenet med noe som lignet håp i blikket.

«Jeg arbeidet sammen med ham i Wellington.»

Bra. Dean ville ikke ha sendt ham til søsteren sin hvis han hadde noen bekymringer. Hun fylte matkoppen til Shade og plasserte den på en matte ved siden av vannskålen. «Vær så god, jenta mi.»

Den uinviterte gjesten hennes sto nå med hoften mot kjøkkenbenken, og rynket på nesen og trakk pusten dypt mens han så på pizzaesken. Han kjente sikkert lukten av bacon og ost og urter. Den minnet i hvert fall henne på hvor sulten hun var før hun så at lyset sto på her inne.

«Dean og jeg kommer veldig godt overens», sa han. «Og han viste meg rundt på noen interessante plasser under tiden min i hovedstaden.»

Det var en slags referanse, antok Mallory mens hun fylte vannkokeren. Det var ikke hennes sak å endre ordningene, men de var kanskje ikke de samme lenger. Foreldrene til Kayla var sikkert på vei til Dunedin, hvis de ikke allerede var fremme, og de hadde sikkert kontaktet Dean om hva som hadde skjedd. Det siste som ville være i tankene til Dean nå, var legen som flyttet inn i huset til søsteren hans.

«Jeg vet ingenting om hva dere har ordnet, men dessverre har ting forandret seg. Kayla kommer ikke hjem i kveld, eller de nærmeste ukene.» Foreldrene til Kayla ville insistere på at hun bodde hos dem til hun var på bena igjen, og hvem visste hvor lang tid det ville ta? «Hun og to andre ble tatt av et snøskred i ettermiddag. Heldigvis overlevde alle, men skadene til Kayla er alvorlige. Begge bena er brukket og hun har minst en alvorlig hjernerystelse. Jeg var en del av teamet som fløy henne fra fjellet. Hun ligger nå på et sykehus i Dunedin.»

Sjokk fylte blikket hans. «Det er forferdelig. Jeg er lei for å høre det. Har du hørt noe mer om tilstanden hennes etter at du kom tilbake til Queenstown?»

«Nei, men det kommer jeg neppe til å gjøre før foreldrene hennes finner ut mer. Ambulansearbeideren trodde Kayla kom til å måtte få operert bena. De så ille ut. Hun kommer til å hate å bli begrenset av gips og krykker.» Så mye for å komme til hektene og lade energien igjen etter at ektemannen hennes døde. «Forhåpentlig blir det bedre når hun har kommet seg over sjokket.» Mallory snudde seg vekk for å stryke en hånd over de fuktige kinnene. Livet var så urettferdig for noen mennesker. «Hun er en av mine nærmeste venner.»

En lett berøring på skulderen hennes fortalte at hun ikke var alene, at Josue forsto at hun var opprørt. Det føltes godt, og fullstendig upassende. Hun var kanskje blitt litt utålmodig med livet sitt, fordi hun ikke hadde noen spesiell person å skape en fremtid sammen med, men denne kjekke franskmannen som påsto at han bare var her midlertidig, kom ikke til å gjøre det noe som helst lettere. En kort fremtid var ikke det hun hadde tenkt seg neste gang hun ble sammen med en fyr.

Han måtte ha ant spenningen hennes, for han trakk seg et skritt tilbake. «Jeg håper inderlig at hun kommer til å bli bra igjen. Kanskje Dean har sendt meg en melding for å oppdatere meg.» Han tok frem telefonen og ristet på hodet. «Ingenting, men han er trolig på vei sørover, og for å være ærlig så er det ingen grunn til at jeg skulle stå på toppen av listen hans over folk han vil kontakte.»

Hun var takknemlig for den lille gesten hans av forståelse og for at han ikke overdrev den. Det fikk henne til å føle at hun ikke var helt alene om dette, noe som var tåpelig ettersom hun kunne snakke med Maisie når som helst. «Jeg visste ikke at du kom, selv om Kayla prøvde å fortelle meg noe før det medisinske personalet tok henne med inn på sykehuset. Hun snakket ikke sammenhengende, og jeg bare gjetter at det kan ha vært om deg.» Hva nå? Tilbød hun en fullstendig fremmed rom for natten? Hun ønsket ikke å sparke ham ut når han var ny i byen, selv om han trolig fortsatt kunne gå bortover veien til det andre huset.

«Det var noe som ble ordnet i siste liten etter at det losjiet jeg hadde ordnet med, ble uaktuelt på grunn av noen som ikke kom til å flytte ut likevel. Kanskje jeg skulle dra inn til byen og finne et hotell for natten. Jeg vil ikke gi Kayla eller Dean flere bekymringer.» Han møtte blikket hennes igjen. «Eller deg. Jeg er veldig lei meg for dette.» Unnskyldningen hans hørtes oppriktig ut.

«Ikke vær redd for det.» Det gikk rundt i hodet hennes. Hva var valgene? «Det er ikke opp til meg å si det, men det høres ut som det ikke ville bli noe problem om du ønsker å gå til huset.» Mannen var åpenbart sulten – han kikket stadig bort på pizzaen. Like greit at hun hadde bestilt en ekstra stor en. Der forsvant morgendagens lunsj. Hun flyttet esken bort på bordet, tok frem tallerkener og papirservietter, og nikket. «La oss spise. Kanskje du skulle prøve å få tak i Dean etterpå.»

«Det skal jeg.» Blikket hans ble fylt av håp, og skuldrene løftet seg igjen.

Mallory gjespet og var ikke i stand til å holde seg oppreist lenger. Hele kroppen ga etter av utmattelse. Behovet for en varm dusj ble presserende, noe som var en normal reaksjon etter en vanskelig redningsoperasjon, særlig når den involverte noen hun kjente, noe som skjedde ganske ofte siden hun hadde vokst opp her. Dagens flytur med Kayla til sykehuset var spesielt anstrengende. Venninnen hennes var knapt i ferd med å få livet sitt på plass igjen, og så dette. Nå ønsket Mallory bare å slappe av, men det var en utlending i huset hennes som trengte hjelp. Og en lås på baderomsdøren i tilfelle han ikke var like oppriktig som hun hadde begynt å tro.

Shade tygde seg lykkelig igjennom maten sin. Hvis hun ikke var foruroliget av gjesten deres, så trodde Mallory at hun var trygg. Etter å ha dratt for gardinene, slo hun på varmepumpen som hun hadde glemt å forhåndsinnstille den morgenen. «La oss spise før vi gjør noe annet», sa hun.

Josue trakk frem en stol for henne. «Du er så snill. Som jeg sa så heter jeg Josue, og jeg er fra Nice. Jeg arbeider på sykehuset i to måneder før jeg reiser hjem. Jeg blir også med i søk- og redningsgruppen. Kan jeg spørre om navnet ditt?» Han rakte frem hånden.

Hadde hun ikke fortalt ham det? Selvsagt ikke. Hun hadde vært for opptatt med å stå på sitt. Hun tok imot hånden hans og ignorerte varmen som strømmet inn i hånden hennes. «Mallory Baine», sa hun. Hun studerte ansiktet hans mer nøye og måtte nesten gispe. Snakk om å ha vært blind tidligere, eller kanskje hun hadde vært mer fokusert på ham som en inntrenger og ikke en mann, for nå så hun hvor kjekk han egentlig var.

En sterk kjeve, antydning til skjeggstubber som gjorde haken og den nederste delen av kinnene mørke, sjenerøse lepper, og de store øynene som så ut til ikke å gå glipp av noen ting. Jøss. Så husket hun hva han hadde sagt og trakk hånden til seg igjen. «Jeg jobber frivillig for søk- og redningstjenesten. Det var derfor jeg var ute og fløy i kveld.» Så denne mannen kom til å være med i gruppen hennes de kommende ukene. Det virket som de var skjebnebestemt til å møtes, noe som ikke burde være noe problem, bortsett fra den plutselige bankingen under ribbena hennes. Det var en stund siden det siste forholdet hennes, og hun ville ikke ha noe nytt. Nå for tiden var hun mer tilbøyelig til å ønske seg hele pakken. Og Josue kom ikke til å bli det. Han kom tydeligvis til å bli her bare en kort tid, mens hun var på utkikk etter noen som kunne dele seng med henne og klippe plenen. En som hun kunne etablere en familie sammen med.

«Vi kommer til å se litt til hverandre, da», svarte han.

Smilet hans gikk rett inn i brystet og spredte varme gjennom henne.

«Jeg antar det. Søk- og redningstjenesten kan være travel.» Dette var i ferd med å komme ut av kontroll. Hun hadde møtt Josue for mindre enn et kvarter siden, og han hadde allerede fått henne til å tenke på ham på måter hun vanligvis ikke gjorde når det gjaldt menn. To spesielle skrekkopplevelser hadde såret henne tidligere, og hadde inntil nylig fått henne til å bare ønske seg kortvarige forhold. I den siste tiden hadde hun imidlertid begynt å ønske å finne den ene personen som hun kunne leve sammen med og elske og dele alt med, selv om det ikke var særlig mye tid i det hektiske livet hennes til noe forhold.

Når hun ikke arbeidet, deltok i redningsoperasjoner eller holdt eiendommen ved like, var hun sammen med moren på demensavdelingen, hvor hun lakkerte neglene hennes, kjemmet håret eller lette etter bortkomne eiendeler.

Det verste Mallory noensinne hadde måttet gjøre i livet, var å få moren innlagt. Det ble nødvendig da hun hadde gått en tur midt på natten sist vinter uten peiling på hvor hun var. Hun hadde sett etter den avdøde faren til Mallory, sitt livs kjærlighet. Det var ikke noe som var trygt å gjøre under selv de beste omstendigheter, og var en vekker for Mallory når det gjaldt morens mentale tilstand.

«Har du drevet med søk- og redning før?» spurte hun Josue, mer for å holde samtalen gående enn noe seriøst behov for å vite noe om ham.

«Oui. I Frankrike og deretter i Wellington. Jeg tror det kan bli mer fysisk utfordrende i Wakatipu-terrenget enn noe jeg har gjort tidligere.»

«Fjellene er tøffe, skogen like tett som hvilket som helst annet sted i landet, og elvene er iskalde selv om sommeren.» Hun nikket mot schæferhunden sin, som nå hadde krøllet seg sammen i hundesengen. «Shade er med på søkene på land.»

Et brunt øye åpnet seg ved lyden av navnet hennes, og Shade logret.

Josue nikket. «Hun har den sterke kroppsbygningen som kreves til å gå flere timer i all slags vær og terreng.»

«Hun elsker det.» Hun åpnet esken og nikket mot pizzaen. «Bare forsyn deg. Den er ikke særlig varm nå. Vil du at jeg skal varme den opp igjen?»

«Merci. Den er bra nok som den er. Jeg er skrubbsulten. Da jeg kom til Queenstown, ville jeg bare komme meg til huset, men jeg skulle ha stoppet for å få meg noe å spise. Jeg må ha skremt deg ved å være i huset ditt.» Igjen det smilet.

Mallory overrasket seg selv ved å le. «Jeg ble sjokkert over å se lyset stå på. Jeg ventet ingen, men da jeg så kofferten på verandaen, håpet jeg at den andre nære venninnen min hadde bestemt seg for å overraske meg med et besøk.»

«Men i stedet fant du en søvnig franskmann på sofaen. Jeg skremte deg i det minste ikke nok til at du tenkte på å gjøre noe som var farlig for meg.»

«Du ville ikke ha sittet her og spist pizza hvis jeg hadde hatt noen alvorlige betenkeligheter. Da ville Zac ha slept deg ned til politistasjonen etter nakkeskinnet.»

«Zac?»

«En lokal politimann som bor rett rundt hjørnet.» Fordelen med å kjenne mange mennesker i denne byen var å ha dem like i nærheten. «Jeg tror ikke vi skal bry Dean i kveld. Du kan åpenbart gå til Kaylas hus, men …» Hun nølte. Det hun var i ferd med å si virket meningsløst når det andre huset bare lå et minutt unna, men Josue var sliten og alene, og hun visste av erfaring hvordan det kunne føles. Hun trakk pusten. «Hvis du vil sove her i natt og fortsette videre bortover veien i morgen, kan du gjerne gjøre det.» Shade ville mer enn gjerne sove på rommet hennes, bare i tilfelle hun hadde tatt fullstendig feil om ham.

«Vil du betro en fremmed til å overnatte i huset ditt?»

«Hvis Dean synes det er i orden at du bor sammen med Kayla, så er det i orden for meg.»

«Jeg sier takk for det. Jeg tror du har rett. Det vil være best å vente til i morgen med å kontakte Dean.»

«Da er det avgjort.»

Da Mallory reiste seg for å lage i stand te, kikket hun ned på overallen sin. Hun hadde aldri på seg den innendørs, og i hvert fall ikke mens hun spiste middag. Hun hadde fortsatt støvlene på seg også! «Jeg skal vise deg rommet du skal bruke og så skal jeg ta en dusj. Det er et tilstøtende baderom i tilknytning til rommet ditt.»

Hun hadde vokst opp i dette huset og brukte fortsatt det opprinnelige soverommet sitt, som var blitt utvidet da hun ble tenåring. Faren døde for fem år siden, noe som ble katalysatoren for at moren begynte å fortape seg i sin egen lille verden. Foreldrene sto hverandre så nær at de bare fungerte hundre prosent når de var sammen. Det var kanskje ikke det som forårsaket demensen, men moren hadde aldri vært den samme siden den dagen de begravde faren på kirkegården ved Lake Wakatipu.

Mallory visste at hun var en overraskelse for foreldrene, og skulle hun dømme etter den kjærlige atmosfæren hun vokste opp i, en veldig kjærkommen overraskelse. De hadde forgudet henne, selv da hun rotet det grundig til og ble gravid, og deretter deprimert da hun mistet babyen på grunn av et ektopisk svangerskap – svangerskap utenfor livmoren. Hun husket den fysiske og mentale smerten ved å miste barnet, mens kjæresten bare sa med lettelse i stemmen at de uansett var for unge til å bli foreldre, og at operasjonen ikke bare hadde reddet livet hennes, men fremtiden til begge to.

Moren og faren hadde viet all sin tid til henne helt til hun var på bena igjen, og deretter da hun begynte å lete etter en ny karriere. Sykepleierutdanningen som hun hadde begynt på, var ikke lenger tiltalende. Tanken på å ta seg av andre menneskers smerte gjorde henne nedtrykt. Moren hennes ble skuffet, siden hun ønsket at datteren skulle følge i hennes fotspor, men hun støttet likevel Mallory hele veien da hun bestemte seg for å fly helikoptre, og hun hadde til tross for flyskrekk vært den første passasjeren til Mallory da hun fikk lov til å ta med seg mennesker opp.

Nå var det Mallorys tur til å gi moren alt hun kunne, inkludert å bli værende her i Queenstown i overskuelig fremtid og være sammen med henne hver gang hun hadde muligheter til det. Hun hadde allerede avvist drømmejobben ved å fly redningshelikoptre i Nelson. Familien kom uansett først.

Hun førte Josue til det gamle rommet til foreldrene. «Er det noe du ønsker, så bare rop.» Hun snudde seg og gikk til dusjen. Ingenting var som en lang, varm gjennombløting for å lindre muskelsmertene i ryggen. Vinden hadde vært kraftig på fjellet, og sammen med bekymringen for Kayla var tanken på å utløse et nytt snøskred med fallvinden fra rotorene. Utmattelsen kom alltid etter adrenalinrushet.

Mens vannet pisket mot smerten mellom skulderbladene, ble de negative tankene endelig skjøvet vekk av lettelsen over å ha fraktet Kayla i sikkerhet. Det ga henne den tilfredsstillelsen hun fikk etter en vellykket redning. Ikke det at venninnen ville være fornøyd med det stedet hun var akkurat nå, men det var bedre enn bunnen av en kløft med flere tonn snø over seg.

Mens kroppen hennes ble varmere, gikk tankene til mannen borte i gangen. Josue Bisset. Pussig hvordan Josue hørtes mer sexy ut enn Joshua. Og han var sexy, nå som hun hadde fått tid til å se på ham, ikke som et problem, men en mann som hadde kommet til distriktet hennes for å arbeide og hjelpe dem som var i problemer ute i villmarken. Høye menn med brede skuldre som smalnet ned mot hoftene gjorde det med henne hver gang. Kom de i tillegg med et blendende smil og vakre øyne, var hun i trøbbel.

Det var uvirkelig hvor raskt hun hadde gått fra sinne til denne uventede nysgjerrigheten på ham. Det var som om han trykket på knapper som var skjult dypt inni henne, og minnet henne på at det var på tide at hun hadde litt gøy igjen og skjøv rastløsheten til side en stund. Men å gjøre det sammen med inntrengeren sin? Hun flirte. Det kunne komme til å bli navnet hans i den tiden han var i Queenstown. Inntrengeren. Og i tillegg en pokker så sexy og interessant inntrenger.

Etter å ha vært vitne til foreldrenes dype kjærlighet for hverandre, var det naturlig å ønske det samme, og så langt hadde hun ikke kommet i nærheten av det. I en alder av trettito år begynte hun å undre på om hun kom til å måtte vente til førtiårene, i likhet med moren. Ikke til jeg er femti, slik som pappa, vær så snill. Noen ganger lurte hun på om hun håpet på for mye. Hun ønsket en ny sjanse til å få barn, men var likevel livredd for en gjentagelse av det som skjedde sist. Hva om hun fikk enda et ektopisk svangerskap? Og hva om hun ikke kunne bli gravid i det hele tatt?

Hogan hadde beskyldt henne for å være utakknemlig for det de hadde, og sa at hun ønsket at drømmene sine om kjærlighet skulle bli til virkelighet når livet ikke var slik. Han hadde kanskje rett, men hun ga ikke opp ennå. Hun hadde gradvis glidd fra ham og han ble ikke glad for det. Han sa at hun var egoistisk. Da hun ba ham flytte ut av leiligheten som hun betalte for, flyttet han neste dag mens hun var på jobb, og overførte sparepengene hennes til kontoen sin i samme slengen. Så mye for å stole på ham.

Vannet begynte å bli kaldt. Pokker, hun hadde glemt å si til Josue at han ikke skulle dusje mens denne dusjen var i bruk. Hun skrudde den av og tok et håndkle. Systemet virket ikke skikkelig når mer enn én varmtvannskran sto på om gangen. Hun måtte få somlet seg til å få en rørlegger hit, selv om det virket som en utgift hun ikke trengte når hun for det meste var den eneste som bodde her. Josue var her bare én natt. Han kom ikke til å forårsake problemer med systemet særlig mye lenger.

Josue. Hun stirret inn i speilet. Hva så han når han kikket på henne? Fregner, grønne øyne, og bølgete hår som var festet bak for å være ute av veien når hun arbeidet. Han hadde sett henne i overallen, så innebar det at han hadde gått glipp av den feminine siden hun skjulte mens hun arbeidet fordi hun ikke ville at mennene skulle behandle henne noe annerledes?

Hjemme kom håret ned og flommet over skuldrene, blondt mot den himmelblå pyjamasen hun skulle til å ta på seg. Den kom trolig ikke til å imponere en elegant franskmann. Hverdagsklærne hans var kanskje krøllete, men de var stilige. Men hva så? Dette var hjemme og hun var seg selv.

Hun tok på seg en tykk, hvit badekåpe over pyjamasen, låste opp døren og gikk ut på kjøkkenet for å lage i stand den teen hun hadde lengtet etter siden hun kom hjem.

*

Josue tok på seg en ledig bukse og en treningsgenser. Han håpet Mallory ikke hadde noe imot at han lagde seg kaffe. Det var en av uvanene hans fra årene hvor han studerte medisin, og holdt ham ikke våken. Dessuten var han utslitt etter den lange dagen med reising og trengte koffein. Han hadde vært så glad for å dra til Queenstown at han ikke hadde brydd seg om å stoppe for en overnatting på veien ned til Sørøya.

Landskapet var fantastisk, men så jo fikk fjell alltid pulsen hans til å øke. De var magiske, og farlige, og han likte seg alltid oppe på et. De var grunnen til at han hadde bestemt seg for å tilbringe de siste månedene av New Zealand-oppholdet her nede. Det å få mer innsikt i søk og redning i slikt ulendt terreng, som han kunne ta med seg hjem og bruke hvis han fant en legestilling ved et skianlegg, slik han hadde til hensikt, var en bonus.

Han kunne ikke gå til sengs ennå. Det var altfor mye som foregikk i hodet hans. Det meste gjaldt kvinnen som så ut til å være klar til å sparke ham ut da hun kom inn i huset og fant ham på sofaen.

Men, du verden, hun var litt av et syn der hun sto rak med blikket naglet fast i ham. Hun var fengslende, for å si det mildt. Og praktfull. De fregnene over kinnene prøvde hun tydeligvis ikke å skjule under lag av tykk sminke, slik noen kvinner han hadde kjent.

Han hadde rotet det fullstendig til da han kom hit, men hvem ville ha trodd at begge kvinnene gjemte husnøklene sine på det samme stedet? Og at de var venninner? Likevel burde han ha innsett feilen da han gikk inn i huset og så alle fotografiene som hang på veggen. Han ble så grepet av kjærligheten i alle ansiktene at han ikke oppdaget at Dean manglet på bildene. Mallory og de to som han antok var foreldrene hennes, virket så lykkelige sammen at en gammel misunnelse fylte hjertet hans.

Siden han hadde vokst opp i flere fosterhjem, kjente han ikke til noe slikt. Han trodde faktisk ikke helt på folk som sa de var så forelsket at verden var permanent rosenrød, men de fotografiene fortalte ham noe annet. Kjærlighet kunne være virkelig. Men var det mulig for ham, som ble etterlatt utenfor en dør da han var tolv måneder?

Gabriel insisterte alltid på at det var det, og hadde vist ham stor hengivenhet siden den dagen han tok Josue til seg for å hjelpe til med å få skikk på livet hans. Da han var femten år, var Josue på vei inn i et liv med kriminalitet da politimannen som arresterte ham for tyveri, sa at han hadde to valg i livet og at han ikke skulle klandre andre for hvilken vei han tok.

Gabriel og konen hans tok ham til seg noen måneder senere og sto ved hans side mens han fomlet seg vei ut av problemer og inn i studier og arbeid, før han til slutt kom inn på det medisinske fakultetet og til en karriere som moren som forlot ham, aldri hadde tenkt seg. Politimannen og Brigitte var de første som elsket ham ubetinget, og han hadde gitt det samme tilbake.

Men han hadde aldri funnet den slags kjærlighet sammen med en kvinne. Kanskje fordi han alltid trakk seg tilbake før de rakk å avvise ham, slik de fleste mennesker hadde gjort tidligere.

Josue trakk pusten dypt og sukket langsomt. Det var en gammel historie og han burde egentlig la den ligge – særlig nå når han var i et fantastisk land hvor han var blitt ønsket velkommen med åpne armer og hadde det flott.

Han så seg rundt. Dette huset var ikke det han skulle være i, det var ikke nummer 142. En enkel tabbe uten noen alvorlige konsekvenser. Hvis han hadde kommet seg inn i det riktige huset, så ville han trolig fortsatt ligget på en sofa, sovende eller våken, og lurt på hvor vertinnen var. Han hadde i hvert fall svaret på det spørsmålet. Han skulle ringe Dean i morgen for å finne ut hvordan søsteren hans hadde det og forsikre seg om at huset fortsatt var tilgjengelig. Hvis ikke fikk han se seg om etter et annet sted. Ikke noe problem.

Han så seg rundt igjen. Det ville vært flott å bli værende her, men Mallory ville nok ikke ha ham rundt seg. Hun virket uavhengig uten behov for selskap om kveldene mens vinteren raste utenfor. Men hun kunne jo være myk på innsiden. Hun hadde tross alt gitt ham, en fremmed, en seng for natten i stedet for å sende ham av gårde bortover veien til et kaldt, tomt hus.

«Josue», ropte en vennlig stemme fra kjøkkenet, og viste enda en side ved Mallory. Hun rettet seg opp etter å ha klappet Shade da han kom inn til henne. «Jeg lager te. Vil du ha?»

Han gispet inni seg. Mallory hadde på seg pyjamas, og den himmelblå fargen fikk øynene hennes til å skinne. De trakk ham til seg. Fuktighet, utvilsomt etter dusjen, gjorde det blonde håret mørkere. Det falt i tykke bølger nedover ryggen og over skuldrene mot brystene. Den hvite badekåpen var knyttet stramt rundt den smale midjen. Var dette den samme kvinnen som hadde hatt på seg en formløs overall og tykke arbeidssokker inni tunge støvler? Denne versjonen var feminin og vakker.

«Josue?» Hun så forvirret ut. «Te?»

Te? Hva? Han ristet til slutt på hodet. «Har du noe imot om jeg velger kaffe?» Han krysset fingrene. «Som i ekte kaffe?» Han kikket mot benken og smilte. «Det er ok. Jeg ser du har det.» Pulverkaffe var verre enn ikke noe kaffe i det hele tatt.

«Bare forsyn deg.»

«Merci.»

Mallory strøk forbi ham med et dampende krus i hånden da hun gikk mot dagligstuen.

Da han hadde gjort i stand kaffen, gikk han ut til henne og satte seg i en stor skinnstol. «Fortell meg om å fly helikoptre. Hva slags arbeid gjør du?»

Et trett smil bredte seg i ansiktet og lyste opp øynene. «Heltidsjobben min går for det meste ut på å fly sightseeingturer opp til skibakkene eller rundt fjellområdet, ut til Milford Sound. Noen ganger er det andre turer, hvor jeg flyr forretningsfolk frem og tilbake til byer på Sørøya. Det holder meg beskjeftiget, og det frivillige arbeidet for søk- og redningstjenesten er en ekstra bonus. Sjefen min lar meg gjerne hjelpe til, men det må skje på fritiden.»

Josue kunne hørt på stemmen hennes hele natten. Den nyzealandske aksenten var skarpere enn de europeiske, men han likte den, særlig når den ble blandet med mykheten til Mallory. Forsiktig, Jos. Det var merkelig å føle en kvinnes stemme, utseende og oppførsel på en så varm og omsluttende måte. Kunne han endelig komme seg forbi tvilen som vanligvis blokkerte ham fra å tro at noe var mulig? Men han overanalyserte fortsatt alt sammen. Selv om han følte seg mer avslappet og komfortabel enn vanlig, betydde ikke noe av det at han plutselig kunne få seg et stabilt liv og alltid være der for en kvinne han kanskje kom til å bli forelsket i.

«Som frivillig i søk- og redningstjenesten tar jeg også noen av redningsflygningene, selv om jeg bare er reservepilot når andre ikke kan delta.»

«Som i dag.»

Hun blunket raskt. «Ja. Ethvert redningsoppdrag som involverer alvorlig skadde mennesker, eller verre, opprører meg, og ikke bare når det gjelder noen som står meg veldig nær.»

Han ønsket å fjerne den smerten med en klem, men de kjente ikke hverandre godt nok. Hun kunne komme til å feiltolke gesten. «Jeg forstår, men de følelsene er grunnen til at vi i det hele tatt gjør jobben.» Var hun fullstendig avslappet sammen med ham? Hvorfor stille spørsmål ved det, Jos? Bare aksepter Mallory for den hun ser ut til å være. Hjertet hans myknet. Det var ikke mange mennesker i fortiden hans som hadde akseptert ham så raskt. De hadde ønsket å kjenne til historien hans i andre fosterhjem og skoler før de spurte om han likte å spise oksekjøtt, hvis de spurte om noe personlig.

Som voksen så han fortsatt etter den reaksjonen, og syntes det var vanskelig nå for tiden å akseptere at det var normal nysgjerrighet som fikk folk til å stille spørsmål om jobben hans, familien og fortiden. Det var hans feil, men enda en vane som det var vanskelig å gi slipp på. Det hindret ham i å begynne å lure på om han kunne bli en god far hvis han noensinne kom inn i et permanent forhold.

Fjernkontrollen til TV-en som Mallory hadde tatt opp, ble liggende stille i hånden hennes. «Så har jeg også spenningen ved å dra til fots inn i skogen eller opp på et fjell for å lete etter folk som har problemer.» Hun snakket raskere og høyere, og gnisten var tilbake i blikket hennes.

«Er du en adrenalinjunkie?»

Nå flirte hun. «Så lenge jeg opererer trygt og forsiktig, ja.»

Han likte vanligvis stille kvinner, ikke dem som angrep verden, men her var han, og satte stor pris på Mallorys selskap. Var han mer trett enn han innså? Eller var dette tiltrekningen? «Minn meg på å ikke krangle med deg.» Han visste ikke når adrenalinjunkien overtok kontrollen fra den forsiktige, trygge kvinnen.

Latteren hennes fylte rommet, og brystet hans. «Tror du jeg ville ha kastet deg ut av helikopteret?»

«Ingen sjanse for det. Jeg blir ikke med deg på noen flytur.» Han flirte automatisk, som om han var fullstendig bekvem sammen med Mallory. Ved den tanken tok han en slurk kaffe og prøvde å kvele den plutselige følelsen av at det var en storm på vei mot ham, en som kom til å løfte ham opp og riste ut fortiden, for deretter å åpne porten til håp og noe langt mer fremmed – lykke. Og stabilitet.

Den overtrette hjernen forvirret ham. Han visste egentlig ingenting om denne kvinnen. Han så seg rundt, og blikket stanset ved et av fotografiene som hadde fanget hjertet hans tidligere. Mallory satt på den samme sofaen som hun satt på nå, med moren og faren ved siden av seg. Smil bredte seg i alles ansikter og kjærlighet fylte blikket deres. Visste hun hvor heldig hun var?

For en gangs skyld følte han ikke bitterheten som kom over ham når han så familier sammen på denne måten. Selvtilliten til Mallory antydet at familiens kjærlighet hadde gjort henne sterk og snill; grunnene til at han var her i kveld og ikke på vei til et tomt hus. Han kjente et stikk av misunnelse før den forsvant til en skjør lykke over å være sammen med en kvinne som ikke forlangte noen ting av ham som han ikke var beredt til å gi. For tidlig å tenke slik, kanskje, men han kunne ikke nekte for at hun var i ferd med å komme under huden på ham.

I morgen kom han til å våkne og innse at han var en idiot og at dette bare skyldtes utmattelse og ønsketenkning. Ingen virkelighet med en snill, sexy kvinne i sentrum.

